РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/211-23

18. октобар 2023. године

Б е о г р а д

ЗАПИСНИК

37. СЕДНИЦЕ ОДБОРА ЗА ФИНАНСИЈЕ,
РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. ОКТОБРА 2023. ГОДИНЕ У ЗАЈЕЧАРУ

Седница је почела у 11,25 часова.

Седници је председавао Верољуб Арсић, председник Одбора.

Седници су присуствовали чланови Одбора: Мирослав Кондић, Светлана Милијић, Никола Радосављевић, Тијана Давидовац и Драган М. Марковић.

Седници су присуствовали заменици чланова Одбора: Братимир Васиљевић (заменик Ане Белоице Мартаћ), Дарко Јовановић (заменик Александре Томић), Зоран Стојановић (заменик Верољуба Стевановића) и Дејан Манић (заменик Војислава Вујића).

Седници нису присуствовали чланови Одбора: Душан Бајатовић, Владимир Обрадовић, Мирослав Алексић, Бојана Букумировић, Небојша Зеленовић, Розалија Екрес, нити њихови заменици.

На позив председника Одбора, седници су присуствовали представници Државне ревизорске институције: др Душко Пејовић, председник и генерални државни ревизор, Невенка Бојанић, члан Савета, Љиљана Димитријевић, члан Савета, Маријана Симовић, члан Савета, Жељко Мотић, врховни државни ревизор, Драган Голубовић, врховни државни ревизор, и Ивана Јевтић Стевановић, овлашћени државни ревизор.

На позив председника Одбора, седници су присуствовали и представници Града Зајечара: Бошко Ничић, градоначелник, Слободан Виденовић, начелник Градске управе, Сунчица Лалић Стојановић, помоћник градоначелника, Иван Живковић, начелник Одељења за локални економски развој, Валентина Ђуричић, начелник Одељења за финансије, Габријела Ритупер Бегић, шеф буџета, Братислав Станић, ЈКП „Водовод“, и Небојша Божиновић, ЈКП „Зајечар“.

На предлог председника, Одбор је, једногласно (10 гласова за), утврдио следећи

Д н е в н и р е д:

 1. Представљање ревизорских извештаја корисника јавних средстава - град Зајечар:

 - Извештај о ревизији консолидованих финансијских извештаја завршног рачуна буџета града Зајечара за 2019. годину (број 400-1226/20 од 2. септембра 2020. године);

 - Извештај о ревизији сврсисходности пословања – „Утицај припреме одлуке о буџету јединица локалне самоуправе на ефикасно и ефективно коришћење буџетских средстава из 2022. године“ (број 400-2818/22 од 19. новембра 2022. године);

 - Извештај о ревизији финансијских извештаја и правилности пословања ЈКП „Водовод“, Зајечар за 2017. годину (број 400-3741/18 од 5. децембра 2018. године);

 - Извештај о ревизији правилности пословања у делу примене закона који регулишу обрачун и исплату зарада код Јавног комунално – стамбеног предузећа „Зајечар“, Зајечар за 2017. годину (број 400-3746/18 од 5. децембра 2018. године);

 - Извештај о ревизији финансијских извештаја Апотекарске установе Зајечар, Зајечар за 2020. годину (број 400-1602/21 од 14. септембра 2021. године);

 2. Разматрање обједињеног извештаја о ревизијама правилности и сврсисходности пословања „Правилност и ефикасност планирања јавних набавки у јединицама локалне власти код директних корисника буџетских средстава“ (број 400-1224/23 од 21. јуна 2023. године).

Пре преласка на рад по утврђеним тачкама дневног реда, председник Одбора је подсетио чланове и заменике чланова Одбора да се одржавањем ове седнице у Зајечару, односно ван седишта Народне скупштине, испуњава обавеза која произилази из Акционог плана за спровођење владиног Програма реформе управљања јавним финансијама, а то је обавеза да овај одбор размотри извештаје ДРИ о обављеним ревизијама појединих корисника јавних средстава.

У наставку, председник Одбора Верољуб Арсић дао је реч Бошку Ничићу, градоначелнику Града Зајечара. Градоначелник је указао на то да се Градска управа потрудила да отклони већину примедби коју је ДРИ имала у спроведеној ревизији Града Зајечара.

**Прва тачка дневног реда: Представљање ревизорских извештаја корисника јавних средстава - град Зајечар: Извештај о ревизији консолидованих финансијских извештаја завршног рачуна буџета града Зајечара за 2019. годину; Извештај о ревизији сврсисходности пословања – „Утицај припреме одлуке о буџету јединица локалне самоуправе на ефикасно и ефективно коришћење буџетских средстава из 2022. године“; Извештај о ревизији финансијских извештаја и правилности пословања ЈКП „Водовод“, Зајечар за 2017. годину; Извештај о ревизији правилности пословања у делу примене закона који регулишу обрачун и исплату зарада код Јавног комунално – стамбеног предузећа „Зајечар“, Зајечар за 2017. годину; Извештај о ревизији финансијских извештаја Апотекарске установе Зајечар, Зајечар за 2020. годину**

Др Душко Пејовић, председник Савета ДРИ и генерални државни ревизор, представио је укратко свих пет извештаја о ревизији, наводећи појединачно за сваки извештај изражено мишљење и дате препоруке за отклањање неправилности утврђених у поступку ревизије.

Дискусије по овој тачки дневног реда није било.

**Друга тачка дневног реда: Разматрање обједињеног извештаја о ревизијама правилности и сврсисходности пословања „Правилност и ефикасност планирања јавних набавки у јединицама локалне власти код директних корисника буџетских средстава“**

Ивана Јевтић Стевановић, овлашћени државни ревизор, образложила је обједињени извештај о правилности и ефикасности планирања јавних набавки, указујући на најчешће проблеме у планирању јавних набавки, као и да је укупно дата 131 препорука. Као кључну препоруку навела је да је потребно у планирање укључити све актере како би се утврдиле приоритетне потребе, што би допринело адекватном управљању и располагању буџетским средствима у току године.

Дискусије по овој тачки дневног реда није било.

Седница је завршена у 13,05 часова.

Седница је тонски снимана.

 СЕКРЕТАР ПРЕДСЕДНИК

Тијана Игњатовић Верољуб Арсић